Filmanmeldelse:«Entourage» 

Fire år etter siste av åtte TV-sesonger, gjenoppstår «Entourage» på kino. 
Hvorfor, er det store spørsmålet. 

USA. 
Regi: Doug Ellin. 
11 år. 
MED: Adrian Grenier, Kevin Connolly, Kevin Dillon, Jerry Ferrara, Ronda Rousey, Jeremy Piven, Haley Joel Osment, Emily Ratajkowski, Billy Bob Thornton, Piers Morgan, T.I., David Arquette, Mike Tyson, Pharrell Williams, Liam Neeson, Ed O'Neill, Kelsey Grammer, Chad Lowe, Mark Wahlberg, David Spade, Jessica Alba, Common, Armie Hammer, Judy Greer. 

Serien var mektig populær på strømme-TV. 
Oppskriften gjentas her – kanskje som et forsøk på en mini-sesong 9: 
Flinke og – akk! 
– så sammensveisede gutter gjøre det skaplig i Hollywood, og kan derfor nyte alle tenkelige syndefulle laster i Drømmebyen, inkludert en ustanselig rekke ligge-villige kvinner. 
Svært, liggevillige, sågar. 

Så antydningsvis: 
Filmen har et kvinnesyn på antatt linje med huneren Attila (død 453). 
Man kan godt bli rasende, hvis man gidder. 
Men det bør man kanskje ikke; ergrelser skal man velge med omhu. 
Og her er det ikke stort å bry seg med, mildt sagt. 
Historien dreier seg om smukkasen Vince, som ikke lengre bare vil være vakker skuespiller, men også regissør. 
Godt støttet – som alltid – av kompisene Eric, Turtle og Johnny. 

Filmen blir noe av – godt over budsjettet, riktignok. 
Og mye av «spenningen» dreier seg om kampen mellom filmprodusenten og hovedinvestoren (Billy Bob Thornton), hvis noksagt av en sønn (eks-barnestjernen Haley JoelOsment) finner den mest banale av alle pubertale grunner til å stoppe filmen. 

Det må dog innrømmes: 
Filmen har sine sider og stunder. 
Bak den overkåte og puppefikserte og vanvittig uproblematiserende overflaten, finnes en gjeng såpass snille gutter, at det faktisk går an å synes om dem. 
Noen vil endog hevde det går an å like dem. 
En perlerad av gamle og til dels gode Hollywood-navn og andre kjendiser, stikker innom for muntre ismett, inkludert bur-kjemperen/skuespilleren Ronda Rousey («Varer du i 15 sekunder, blir jeg med på date. 
Varer du i 30, kan du knulle meg.»). 

Det blir likevel ikke nok til å berge filmen fra havari. 
Bare fra totalhavari. 
